《高阳台 悼亡，室人李慧，字淑芳，殁于光绪丁未十二月二十四日》
清代·张慎仪

枯柿翻风，残梅溅雨，黄昏不住啼鸮。问卜琼茅，酸辛知是今朝。

卅年欢戚皆成幻，细思量、怎不魂销。甚潘郎，皤然老矣，有涕如潮。

逢逢腊鼓催年亟，正鸾离珠镜，凤惨玉箫。杳杳泉台，酒从何处来浇。

痴情欲把哀弦诉，算哀弦、诉也无聊。尽灯前，四卷楞伽，诵到深宵。

作者简介：1846-1921，字淑威，号薆园，一号芋圃，成都人。著有《续方言新校补》、《方言别录》、《蜀方言》等，有《今悔庵词》。